**ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ**

**MEΓ. ΔΕΥΤΕΡΑ, 14 ΑΠΡΙΛΙΟΥ 2025**

**OMIΛΙΑ CEO κ. ΧΡΗΣΤΟΥ ΜΕΓΑΛΟΥ**

Σας καλωσορίζω και εγώ από την πλευρά μου, μετά τον κύριο Πρόεδρο, στη σημερινή Τακτική Γενική Συνέλευση των μετόχων της Πειραιώς Financial Holdings.

To 2024 αποτέλεσε εξαιρετικό έτος για την Πειραιώς, υπερβαίνοντας τους στόχους που είχαμε θέσει για την χρονιά σε όλους τους τομείς. Παρουσιάσαμε ιστορικό υψηλό σε ό,τι αφορά στα οικονομικά μας αποτελέσματα, παράγοντας €0,81 κέρδη ανά μετοχή, με ετήσια άνοδο 38%, ενώ η απόδοση των ιδίων κεφαλαίων ενισχύθηκε στο 15% από 12% το 2023.

Η απόδοση αυτή οφείλεται στη βελτίωση όλων των βασικών μεγεθών των αποτελεσμάτων χρήσης, μέσω διαφοροποιημένων πηγών εσόδων και προσεκτικής διαχείρισης του κόστους. Παράλληλα, εφαρμόσθηκε συνετή διαχείριση του πιστωτικού κινδύνου, με αποτέλεσμα να αυξήσουμε την κερδοφορία, να ενισχύσουμε τα κεφάλαιά μας και να είμαστε σε θέση να επιβραβεύσουμε τους μετόχους μας με μέρισμα 373 εκατομμυρίων ευρώ, ή 35% επί τον καθαρών κερδών του 2024 .

Όλα αυτά μέσα σε ένα υποστηρικτικό μακροοικοικονομικό περιβάλλον στην Ελλάδα. Η οικονομική ανάπτυξη, καθώς και η αναβάθμιση της πιστοληπτικής διαβάθμισης της χώρας στην επενδυτική βαθμίδα, σηματοδοτούν θετικά ορόσημα για τις βραχυπρόθεσμες και μακροπρόθεσμες προοπτικές της ελληνικής οικονομίας, αλλά και για τις επιχειρήσεις και τις επενδύσεις.

Οι επενδύσεις προβλέπεται να επιταχυνθούν περαιτέρω, φθάνοντας ρυθμό κοντά στο 9% το 2025, καθώς η εφαρμογή του Σχεδίου Ανάκαμψης και Ανθεκτικότητας μετατοπίζεται όλο και περισσότερο από τις μεταρρυθμίσεις προς τις επενδύσεις και οι όροι χρηματοδότησης βελτιώνονται.

Η επιβολή των δασμών από τις ΗΠΑ αναμένεται να έχει μικρό άμεσο αντίκτυπο, καθώς 5% των εξαγωγών της Ελλάδας κατευθύνεται στις ΗΠΑ, ωστόσο ενδέχεται να υπάρχει κίνδυνος από την επιβράδυνση των οικονομιών της Ευρωπαϊκής Ένωσης και την εξωτερική ζήτηση για ελληνικές εξαγωγές. Απάντηση σε αυτό το αρνητικό ενδεχόμενο αποτελεί η περαιτέρω βελτίωση της ανταγωνιστικότητας και οι διαρθρωτικές μεταρρυθμίσεις, όπως και η ενίσχυση της εξωστρέφειας.

Η Τράπεζα Πειραιώς έχει πρωταγωνιστική θέση στην αποτελεσματική και ταχεία διοχέτευση των πόρων του RRF στην αγορά, oύσα πρωτοπόρος σε προϊόντα και υπηρεσίες συγχρηματοδοτούμενων εθνικών και ευρωπαϊκών προγραμμάτων, επενδύσεων στην Πράσινη Οικονομία, ενίσχυσης του αγροτικού τομέα, στήριξης των μικρομεσαίων επιχειρήσεων, ανάπτυξης της ψηφιακής οικονομίας  και χρηματοδότησης με την εφαρμογή κριτηρίων βιωσιμότητας.

Είμαστε ο βασικός συνεργάτης και υποστηρικτής των πιο παραγωγικών και δημιουργικών δυνάμεων, που οδηγούν σταθερά μπροστά τη χώρα μας.

Χρηματοδοτούμε μεγάλα έργα υποδομών που βρίσκονται σε εξέλιξη όπως:

* η νέα περιφερειακή oδός Θεσσαλονίκης,
* η νέα γραμμή του μετρό στην Αθήνα, και την Αττική όδό
* το Ελληνικό,
* η ανάπλαση του χώρου ΦΙΞ στη Θεσσαλονίκη,
* η ανάπτυξη δικτύων οπτικών ινών σε όλη την Ελλάδα
* η κατασκευή μεγάλων data centers
* το Σύστημα Αντλησιοταμίευσης στην Αμφιλοχία
* η κατασκευή ηλιακών σταθμών παραγωγής ενέργειας στην Ιταλία και στην Ρουμανία

 Κυρίες και κύριοι μέτοχοι,

Συνεχίζοντας θα ήθελα να σημειώσω τα κεντρικά σημεία επίδοσής μας για το 2024:

* Ενισχύσαμε τα Καθαρά έσοδα σε €2,8δισ, αυξημένα κατά 7% το 2024
* Ισχυροποιήσαμε τον ισολογισμό με τον χαμηλότερο στην αγορά δείκτη μη εξυπηρετούμενων δανείων 2,6%, από 3,5% ένα χρόνο πριν και κάλυψη μη εξυπηρετούμενων δανείων στο 65%, ενισχυμένη κατά 3 ποσοστιαίες μονάδες ετησίως,
* Βελτιώσαμε τη λειτουργική αποτελεσματικότητα με τον δείκτη δαπανών προς βασικά έσοδα στο 30%, παραμένοντας μεταξύ των καλύτερων στην ευρωπαϊκή τραπεζική αγορά.

Η Πειραιώς σήμερα κατέχει ηγετική θέση και μερίδιο αγοράς σε όλο το φάσμα των τραπεζικών δραστηριοτήτων στην Ελλάδα, με ευρεία πελατειακή βάση.

To 2024, το χαρτοφυλάκιο ενήμερων δανείων του Ομίλου αυξήθηκε κατά 12% ετησίως ή κατά €3,6δις, στα €33,7δισ, με μεταβολή διπλάσια του ετήσιου στόχου, διατηρώντας την πρώτη θέση σε εξυπηρετούμενα δάνεια στην ελληνική αγορά με ποσοστό 26%.

Η καθαρή πιστωτική επέκταση προήλθε από τις επιχειρήσεις, με τους κλάδους ενέργειας, τουρισμού και μεταφορών να κατέχουν το μεγαλύτερο μερίδιο. Είναι σημαντικό ότι τα καθαρά δάνεια προς νοικοκυριά ήταν σταθερά το 2024 ενώ ο καθαρός δανεισμός προς μικρές επιχειρήσεις και αγρότες αυξήθηκε κατά €200εκατ.

 Το ισχυρό προφίλ ρευστότητας του Ομίλου αντικατοπτρίζεται στα €63 δισ. καταθέσεις στο τέλος του 2024, αυξημένες κατά 6% ετησίως, στο δείκτη κάλυψης ρευστότητας 219% και στο δείκτη δανείων προς καταθέσεις, ο οποίος διαμορφώθηκε στο 63%. Τα υπό διαχείριση κεφάλαια πελατών αυξήθηκαν κατά 23% σε ετήσια βάση, στα €11,4δισ, με ώθηση από τα αμοιβαία κεφάλαια και το private banking.

Χάρη σε διαρθρωτικές ενέργειες και εστιασμένες δράσεις, τα επαναλαμβανόμενα λειτουργικά έξοδα του Ομίλου διαμορφώθηκαν στα €823 εκατομμύρια, αυξημένα κατά 4% σε ετήσια βάση, απορροφώντας τις πληθωριστικές πιέσεις.

Tα καθαρά αποτελέσματα του Ομίλου τα αναλογούντα στους μετόχους το 2024 διαμορφώθηκαν σε €1.066 εκατ. Η επίδοση αυτή ήταν αποτέλεσμα της ώθησης από την αύξηση των δραστηριοτήτων μας, τόσο στα καθαρά έσοδα από τόκους λόγω της ισχυρής δανειακής ανάπτυξης όσο και στα καθαρά έσοδα από προμήθειες, με πυλώνες τη χρηματοδότηση, την τραπεζοασφάλιση και τη διαχείριση κεφαλαίων πελατών, παράλληλα με τη συνεχιζόμενη σημαντική εξοικονόμηση λειτουργικού κόστους.

Ο Δείκτης Βασικών Κύριων Κεφαλαίων CET1 του Ομίλου διαμορφώθηκε στο 14,5% στο τέλος Δεκεμβρίου 2024, έναντι 13,2% τον Δεκέμβριο 2023, περιλαμβάνοντας πρόβλεψη για διανομή μερίσματος στους μετόχους 35% επί των αποτελεσμάτων του 2024.

Ο συνολικός δείκτης κεφαλαίων διαμορφώθηκε στο 19,7%, υψηλότερα από τις συνολικές κεφαλαιακές απαιτήσεις αλλά και από τις εποπτικές κατευθύνσεις.

 Κυρίες και κύριοι μέτοχοι,

Με αφετηρία τις ισχυρές επιδόσεις του 2024, στο τέλος Φεβρουαρίου 2025, παρουσιάσαμε τις στρατηγικές μας επιδιώξεις και τους επικαιροποιημένους χρηματοοικονομικούς μας στόχους για την περίοδο 2025 – 2028.

Στρατηγική μας είναι να είμαστε ο πρωταγωνιστικός όμιλος χρηματοοικονομικών υπηρεσιών στην Ελλάδα, με συνεπή, μακροπρόθεσμη ανάπτυξη. Οι βασικοί πυλώνες της στρατηγικής μας είναι η κερδοφόρα ανάπτυξη των περιουσιακών στοιχείων των πελατών, οι διατηρήσιμες αποδόσεις σε επίπεδο 15% και η διανομή πλέον των €2 δισ στους μετόχους μας σωρευτικά ως το 2028.

Παράλληλα, θα συνεχίσουμε να επενδύουμε στις εσωτερικές λειτουργίες μας, στους ανθρώπους μας, την τεχνολογία και την κοινωνία.

Τα βασικά σημεία των στόχων μας περιλαμβάνουν:

* Πελατοκεντρική προσέγγιση με δανειακή επέκταση ~8% ετησίως και αύξηση άνω του €1 δισ στο χαρτοφυλάκιο δανείων λιανικής κατά την 4ετή περίοδο ως το 2028, αύξηση των κεφαλαίων υπό διαχείριση κατά ~8% ετησίως, καθώς και διάθεση νέων προϊόντων.
* Εστίαση στους μετόχους με διατηρήσιμη κερδοφορία ύψους €1,1 δισ ετησίως έως το 2027 και περίπου €1,3 δισ το 2028 καθώς και κορυφαία στην αγορά λειτουργική αποτελεσματικότητα και πειθαρχία κόστους, με σταθερό δείκτη κόστους προς έσοδα στο 35% περίπου κατά τη διάρκεια του επιχειρηματικού σχεδίου.
* Έμφαση στους ανθρώπους μας με επένδυση στο ανθρώπινο δυναμικό του μέλλοντος και αποδοχές βάσει απόδοσης.
* Έναρξη λειτουργίας της νέας ψηφιακής τράπεζας Snappi - μια πλατφόρμα καινοτομίας, με φιλόδοξους στόχους στην Eλλάδα και στο εξωτερικό.
* Παράλληλα, παραμένουμε εστιασμένοι στην τεχνολογία και κυβερνοασφάλεια και στη Τεχνητή Νοημοσύνη (ΑΙ), με επενδύσεις περίπου €150εκατ ανά έτος σε κεφαλαιουχικές δαπάνες.

Κυρίες και κύριοι μέτοχοι,

Στις 12 Μαρτίου 2025, η Τράπεζα Πειραιώς προχώρησε σε μια σημαντική συμφωνία - στη σύναψη Σύμβασης Αγοραπωλησίας Μετοχών για την εξαγορά του 90% στη μητρική εταιρεία της Εθνικής Ασφαλιστικής από το CVC Capital Partners. Το τίμημα για τη συναλλαγή ανέρχεται σε €600εκατ σε μετρητά, επί τη βάσει συμμετοχής 100%. Η Συναλλαγή αναμένεται να διαφοροποιήσει περαιτέρω τις πηγές εσόδων της Πειραιώς, ενισχύοντας τη δημιουργία αξίας για τους μετόχους, ενώ θα συμπληρώσει το εύρος των προϊόντων μας, καλύπτοντας όλο το φάσμα τραπεζικών, ασφαλιστικών και επενδυτικών πελατειακών λύσεων.

Η συναλλαγή έχει άμεσα οφέλη καθώς θα ενισχύσει τα Κέρδη ανά Μετοχή κατά περίπου 5% και την Απόδοση Ενσώματων Ιδίων Κεφαλαίων κατά περίπου μία ποσοστιαία μονάδα. Παράλληλα, αυξάνει τη δημιουργία προμηθειών σε επίπεδο εφάμιλλο της διεθνούς αγοράς, ενώ ισχυροποιούμε την ανταγωνιστικότητά μας, διατηρώντας την αποτελεσματικότητα του λειτουργικού κόστους.

Με βάση τα παραπάνω και συμπεριλαμβανομένης της υπόθεσης για ετήσια διανομή 50% από τα κέρδη του 2025 και εφεξής, η proforma συνολική κεφαλαιακή θέση της Πειραιώς εκτιμάται σε περίπου 18,5% για το 2025, ενώ αναμένεται να φθάσει περίπου σε επίπεδο 19,5% έως το 2027 και περίπου 20% έως το 2028.

Η Πειραιώς προτίθεται να επιδιώξει την ταξινόμησή της ως Xρηματοοικονομικού Oμίλου (Financial Conglomerate) και την εφαρμογή του εποπτικού μηχανισμού του άρθρου 49 του κανονισμού για τις Κεφαλαιακές Απαιτήσεις, σε σχέση με την εποπτική μεταχείριση της συμμετοχής της στο μετοχικό κεφάλαιο της Εθνικής Ασφαλιστικής (κοινώς αναφερόμενου ως Danish Compromise), η οποία, εάν επιτευχθεί, θα ενισχύσει περαιτέρω το CET1 κεφαλαιακό δείκτη κατά περίπου 50 μονάδες βάσης.

Σε συνδυασμό με τις χρηματοοικονομικές μας επιδιώξεις, στον Όμιλο Πειραιώς, προχωράμε συστηματικά στην κατεύθυνση της βιώσιμης τραπεζικής και δημιουργούμε υποδομές, πολιτικές και στρατηγικές, που ενσωματώνουν βέλτιστα κριτήρια Περιβάλλοντος, Κοινωνίας και Εταιρικής Διακυβέρνησης στις δραστηριότητές μας.

Η ευθυγράμμιση των επιχειρηματικών στόχων με την κοινωνική πρόοδο και η εναρμόνιση των σχέσεων με την κοινωνία, την προστασία του περιβάλλοντος και την υποστήριξη επιχειρηματικών δραστηριοτήτων που παράγουν περιβαλλοντικά, κοινωνικά και οικονομικά οφέλη, αποτελούν κεντρική στρατηγική επιδίωξη της Τράπεζας.

Στην Πειραιώς εναρμονίζουμε τις δραστηριότητές μας σε όλους τους τομείς λειτουργίας με τους Στόχους Βιώσιμης Ανάπτυξης των Ηνωμένων Εθνών και τις Αρχές Υπεύθυνης Τραπεζικής. Στο πλαίσιο αυτό εφαρμόζουμε μια πολυδιάστατη πολιτική Εταιρικής Υπευθυνότητας, στον πυρήνα της οποίας βρίσκεται το πρόγραμμα «Equall - Για μια Κοινωνία Ισότιμων Ανθρώπων».

Η σταθερή μέχρι σήμερα εκτέλεση του επιχειρηματικού μας σχεδίου και οι ρεαλιστικές υποθέσεις στις οποίες βασίζεται, μας καθιστούν αισιόδοξους για την επιτυχή ολοκλήρωση του σχεδιασμού μας, χρηματοδοτώντας την ελληνική οικονομία και συνεχίζοντας τη συμβολή σε μία συνεκτική και χωρίς αποκλεισμούς κοινωνία.

Kυρίες και Κύριοι Μέτοχοι,

Τα τελευταία χρόνια η διοικητική ομάδα της Πειραιώς εργάστηκε σκληρά επιτυγχάνοντας φιλόδοξους στόχους. Όλα όσα πετύχαμε αποτελούν παρακαταθήκη για το μέλλον.

Τώρα βάζουμε ακόμα πιο ψηλά τον πήχη και θα εντείνουμε τις προσπάθειές μας με στόχο να μεγιστοποιήσουμε την αξία της Τράπεζας προς όφελος των μετόχων μας. και των πελατών μας.

Θέλω να ευχαριστήσω θερμά το σύνολο των ανθρώπων της Πειραιώς για την αφοσίωση και τη συμβολή τους στην θετική πορεία της Τράπεζας.

Και βέβαια θέλω να ευχαριστήσω θερμά τους πελάτες μας και τους μετόχους μας για την αδιάκοπη στήριξή τους στην Τράπεζα όλα αυτά τα χρόνια.

Σας ευχαριστώ.